ג'י גרופ) מקבוצת בלושינסקי אחזקות – מגזין הנדל"ן) Ggroup | כיצד משלבים בין מבנה אדריכלי קיים לעיצוב פנים חדש?
כיצד משלבים בין מבנה אדריכלי קיים לעיצוב פנים חדש?
הקונספט: שילוב בין מודרניות עכשווית לחמימות אינטימית תוך שמירה על החזות המקורית של הבית, בעל המעטפת בסגנון ספרדי. המבנה מאופיין בגרם מדרגות מעוגל, גג משופע, חלונות עץ מאסיביים ובעלי כותרות מעוגלות.
אדריכלית: ענבל ברקוביץ, בעלת סטודיו לעיצוב ואדריכלות פנים.
המבנה: בית בן 20 שנה בישוב שוהם.
דיירים: 5 נפשות - זוג הורים ושלוש בנות מתבגרות.
המרחב הפנימי של הבית בשוהם מתפרש על פני 280 מ"ר, שזכו בתהליך העיצוב לחלוקה מחודשת במסגרת המבנה המדורג של חצאי מפלסים. התוצאה היא שההורים נהנים מיחידת הורים מרווחת וכל בת זכתה בחדר מאסטר הממוקם במפלס אחר.
החללים הציבוריים הממוקמים בקומת הכניסה מתכתבים בכל אלמנט עם הקונספט - מודרני בנגיעות חמימות. האלמנטים האדריכליים הדומיננטיים בבית הם גג משופע מחופה קורות עץ שנצבעו בלבן והבדלי גבהים משמעותיים בתקרות בין המטבח לסלון (עקב הטמעת מערכות מיזוג) ונקודת תצפית מיוחדת שנוצרה מהמפלס העליון לעבר הסלון, המקנה קשר עין בין כל המפלסים.
החתירה לייצר עיצוב שמחד מתכתב עם החזות החיצונית של הבית שמשפיעה באופן טבעי על צורניות הפנים ומאידך, להטביע חותם חדש, הובילה לדו שיח עיצובי: בבית נשמרו "היסודות העגולים" כמו המדרגות המעוגלות, פינת האוכל המעוגלת וכן החלונות בחדרים, אך החיפויים, הרהיטים וכן המערכות המתקדמות עודכנו כולן.
כדי להתגבר על הקרירות המודרנית ולייצר מראה ביתי ומזמין, השתמשה ברקוביץ בפרופילים שחורים של ויטרינות, ריצוף גרניט פורצלן בגודל של מטר על מטר בגווני אפור, משרבייה עוצמתית בצבע שחור מברזל עם חיתוכי CNC - חיתוכים מדוייקים על פי דוגמה שנבחרה מראש, שתפקידה למעשה להסתיר את הכניסה לשירותי האורחים בקומת הכניסה ואת הכניסה לחדר כביסה מהמפלס העליון, ולייצר מעין מחיצה מפוסלת מסוג אחר בטקסטורה מעניינת. כמו כן, ניתן לראות שהמוטיב של עץ מסוג אגוז אמריקאי חוזר לסירוגין ברחבי הבית בין אם בפינת האוכל או בשולחן ובמזנון שהוצבו בסלון ויוצר נקודות חיבור אסתטיות בין החללים.
הסלון המרווח אוכלס בספה ובכורסאות מודרניות בגוונים משתלבים ומנוגדים - ספה אפורה בהירה לצד כורסאות בגוון סגול, גופי תאורה ארוכים וגדולים בגוון חום משתלשלים מהתקרה במטרה להוסיף חמימות למרחב ולגובה ותופסים נוכחות בולטת לצד אקססוריז ססגוניים שנבחרו בקפידה ויצירת אמנות בהשפעה ים תיכונית בצבע טורקיז.
המטבח בעל נוכחות רבה בסביבת המגורים. מדובר במטבח של מטבחי סמל שעל פי המגמה העיצובית הרווחת כיום תוכנן כך שיוצב כשני קווים מקבילים. הוא בעל פתרונות מתקדמים - מחולק ל"אי מבשל" בעל מקומות אחסון ומגירות בצדו האחד ובצדו השני של האי הגדול, שאורכו עובר את ה- 3 מטרים, כיסאות בר מרופדים ומפנקים. באי כיריים לבישול וכן שקוע בו כיור קטן ובצלע האחורית של המטבח ניצב כיור מרכזי גדול יותר. המחשבה שעמדה מאחורי תכנון המטבח היא לאפשר לשני אנשים לעבוד בו זמנית.
מעבר לכך, המטבח מצטיין בניקיון עיצובי, החזיתות בצבע אפוקסי לבן מבריק עם ידיות מחורצות, המקרר במישור אחד עם ארונות המטבח והוא כולל שפע של מקומות אחסון ומשטחי עבודה כמו גם מיקרוגל אינטגרלי מעל התנור.
בין הסלון והמטבח נשמרת אינטראקציה חזותית, כשמהמטבח ניתן לצפות למשל בטלוויזיה בסלון או לשוחח בקלות עם מי שנמצא בסלון. ההפרדה ביניהם היא רק באמצעות האי הארוך ושני עמודים תומכים שהם חלק ממבנה הבית.
חדרי השינה של הבית ממשיכים את הקו הקלאסי - מינימליזם רך ורגוע עם נגיעות של חום - מיטות מרופדות בגוונים בהירים, וילונות לבנים שמכניסים פנימה את אור השמש הטבעי דרך תריסי העץ. כל המפלסים והמדרגות חופו בפרקט עץ המעניק אנרגיה חמימה לחדרי הבית ולמעברים ביניהם.